Σύσταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την «Πολιτιστική πρωτεύουσα της Ευρώπης» για το 2007

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η απόφαση αριθ. 1419/1999/EΚ του Ευρωπαϊκού Κοινοβουλίου και του Συμβουλίου της 25ης Μαΐου 1999 για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για το διάστημα 2005 έως 2019 [1] καθορίζει τη διαδικασία για τον ορισμό της πολιτιστικής πρωτεύουσας της Ευρώπης από το 2005 και εξής.

[1] ΕΕ L 166 της 1.7.1999, σ. 1, στο εξής «η απόφαση».

Σύμφωνα με το άρθρο 2 της απόφασης, μία πόλη ενός κράτους μέλους ορίζεται ως πολιτιστική πρωτεύουσα της Ευρώπης, εκ περιτροπής, σύμφωνα με τη χρονολογική σειρά του παραρτήματος I της απόφασης.

Η υποψηφιότητα ή οι υποψηφιότητες κοινοποιούνται στο Ευρωπαϊκό Κοινοβούλιο, το Συμβούλιο, την Ευρωπαϊκή Επιτροπή και την Επιτροπή των Περιφερειών από το ενδιαφερόμενο κράτος μέλος τουλάχιστον τέσσερα έτη πριν από την προγραμματιζόμενη έναρξη της εκδήλωσης.

Η Επιτροπή συγκροτεί, κάθε χρόνο, μια κριτική επιτροπή η οποία συντάσσει έκθεση για την προταθείσα πόλη/τις προταθείσες πόλεις βάσει των στόχων και των χαρακτηριστικών της δράσης. Η κριτική επιτροπή απαρτίζεται από εξέχουσες, ανεξάρτητες προσωπικότητες που έχουν ειδικότητα στον τομέα του πολιτισμού. Η κριτική επιτροπή υποβάλλει την έκθεσή της στην Επιτροπή, το Ευρωπαϊκό Κοινοβούλιο και το Συμβούλιο.

Το Ευρωπαϊκό Κοινοβούλιο μπορεί να υποβάλει γνωμοδότηση στην Επιτροπή σχετικά με την/τις υποψηφιότητα(ες) των πόλεων εντός 3 μηνών από την παραλαβή της έκθεσης. Για το 2007, το Ευρωπαϊκό Κοινοβούλιο δήλωσε ρητώς ότι δεν προτίθεται να υποβάλει γνωμοδότηση [2].

[2] Βλ. «Έκθεση σχετικά με την πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης 1419/1999/ΕΚ», εισηγητής Michel Rocard, PE 334.052, αιτιολογική έκθεση, σελίδα 10.

Το Συμβούλιο, ενεργώντας βάσει σύστασης της Επιτροπής που διατυπώθηκε υπό το φως της έκθεσης της κριτικής επιτροπής, ορίζει επισήμως ως πολιτιστική πρωτεύουσα της Ευρώπης την προταθείσα για το συγκεκριμένο έτος πόλη.

Επί πλέον, σύμφωνα με το άρθρο 4, «οι ευρωπαϊκές τρίτες χώρες μπορούν να λαμβάνουν μέρος στη δράση αυτή. Οποιαδήποτε από τις χώρες αυτές μπορεί να προτείνει την υποψηφιότητα μιας πόλης ως πολιτιστικής πρωτεύουσας της Ευρώπης και θα πρέπει να κοινοποιήσει την πρότασή της στο Ευρωπαϊκό Κοινοβούλιο, το Συμβούλιο, την Ευρωπαϊκή Επιτροπή και την Επιτροπή των Περιφερειών».

Σύμφωνα με το άρθρο 2 και το παράρτημα I, το Λουξεμβούργο κοινοποίησε, πριν από τα τέλη του 2002, την υποψηφιότητα της πόλης του Λουξεμβούργου (σε σύμπραξη με τη «Μεγάλη Περιφέρεια»).

Η κριτική επιτροπή για το 2007 συνεδρίασε για πρώτη φορά στις 14 Μαΐου 2003 στις Βρυξέλλες, προκειμένου να συζητήσει την πρόταση που υπέβαλε το Λουξεμβούργο.

Σε αυτή τη φάση, η επιτροπή δεν μπορούσε να εγκρίνει την υποψηφιότητα ώς είχε διότι ο σχετικός φάκελος ήταν από κάθε άποψη ελλιπής. Η επιτροπή διατύπωσε ορισμένες συμβουλές για τη συμπλήρωση της πρότασης σύμφωνα με τα κριτήρια του άρθρου 3 και του παραρτήματος II της απόφασης. Τα μέλη της επιτροπής συμφώνησαν να συνεδριάσουν και πάλι όταν θα είναι έτοιμη η τροποποιημένη πρόταση.

Παράλληλα, σύμφωνα με το άρθρο 4, η Ρουμανία ανακοίνωσε την υποψηφιότητα του Σιμπίου.

Η κριτική επιτροπή συνεδρίασε στις 5 Απριλίου 2004 για να εξετάσει τις δύο υποψηφιότητες. Στο πλαίσιο αυτό, πραγματοποιήθηκαν ακροάσεις εκπροσώπων του Λουξεμβούργου και του Σιμπίου. Η κριτική επιτροπή υπέβαλε την έκθεσή της στην Επιτροπή στις 14 Απριλίου 2004. Κατόπιν σχετικού αιτήματος της κριτικής επιτροπής, η Επιτροπή διαβίβασε την έκθεση στα υπόλοιπα θεσμικά όργανα [3].

[3] Πρέπει να σημειωθεί ότι το άρθρο 4 της Απόφασης δεν απαιτεί την εξέταση των αιτήσεων των Ευρωπαϊκών τρίτων χωρών από την κριτική επιτροπή. Παρ' όλα αυτά, η Επιτροπή θεωρεί τη δεδομένη πράξη ως καλή εφαρμογή.

Βάσει της συνολικής αξιολόγησης, η κριτική επιτροπή συμφώνησε ομόφωνα και συνιστά στα θεσμικά όργανα της Ευρωπαϊκής Ένωσης να ορίσουν την πόλη του Λουξεμβούργου για τη φιλοξενία των εκδηλώσεων της πολιτιστικής πρωτεύουσας της Ευρώπης το 2007, σύμφωνα με το άρθρο 2 της απόφασης.

Όσον αφορά την πρόταση που υπέβαλε το Σιμπίου, η κριτική επιτροπή επισήμανε στην έκθεσή της πολλά προβλήματα και πτυχές που πρέπει να βελτιωθούν σύμφωνα με τα κριτήρια που απαριθμούνται στην απόφαση, δηλ. να διαμορφωθούν υποδομές, να εφαρμοστεί στρατηγική επικοινωνίας και εμπορικής προώθησης, να ενισχυθεί η συνεργασία σε ευρωπαϊκό επίπεδο, να οριστικοποιηθεί ο προϋπολογισμός.

Παρ' όλα αυτά, και λαμβάνοντας υπόψη ότι το Λουξεμβούργο δήλωσε με επίταση ότι είναι πρόθυμο να συνδράμει το Σιμπίου/Hermannstadt για την περαιτέρω ανάπτυξη του σχετικού προγράμματος, η κριτική επιτροπή συμφώνησε ότι η πρόταση του Σιμπίου/Hermannstadt αξίζει να υποστηριχθεί και, κατά συνέπεια, συνιστά την υποστήριξη του Σιμπίου/Hermannstadt για τις εκδηλώσεις της πολιτιστικής πρωτεύουσας το 2007, υπό τον όρο ότι θα επιτευχθούν σημαντικές βελτιώσεις έως το 2005.

Προκειμένου να εξασφαλιστεί η υλοποίηση των βελτιώσεων, η κριτική επιτροπή ανέφερε στην έκθεσή της ότι προσφέρει στους εκπροσώπους του Σιμπίου/Hermannstadt υποστήριξη για τις απαιτούμενες εν συνεχεία ενέργειες. Η κριτική επιτροπή θέλησε να δώσει στους εκπροσώπους την ευκαιρία για μία ακόμη συνάντηση τον Φεβρουάριο του επόμενου έτους, προκειμένου να τους παράσχει συμβουλές και να εξετάσει την πρόοδο των σχετικών εργασιών.

Συμπερασματικά, η Επιτροπή, σύμφωνα με το άρθρο 2 παράγραφος 3 της απόφασης 1419/1999/ΕΚ υποβάλλει στο Συμβούλιο την προσαρτημένη σύσταση για τον επίσημο ορισμό της πόλης του Λουξεμβούργου ως Πολιτιστική Πρωτεύουσα της Ευρώπης για το 2007. Η Επιτροπή υποβάλλει επίσης σύμφωνα με το άρθρο 4 της ίδιας απόφασης, τον ορισμό του Σιμπίου ως Πολιτιστική Πρωτεύουσα της Ευρώπης για το 2007. Παρ' όλα αυτά, τονίζει τη θέση της κριτικής επιτροπής ως προς την αναγκαιότητα σημαντικών βελτιώσεων στο πρόγραμμα του Σιμπίου έως το 2005 και αναμένει ότι οι διοργανωτές θα δεχθούν την προσφορά της κριτικής επιτροπής για μία επόμενη συνάντηση το 2005. υλοποιηθεί μια σειρά ουσιαστικών βελτιώσεων στους τομείς για τους οποίους διατυπώθηκαν παρατηρήσεις.

Σύσταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την «Πολιτιστική πρωτεύουσα της Ευρώπης» για το 2007

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας,

την απόφαση αριθ. 1419/1999/ΕΚ του Ευρωπαϊκού Κοινοβουλίου και του Συμβουλίου, της 25ης Μαΐου 1999, για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για το διάστημα 2005 έως 2019 [4], και ιδίως το άρθρο 2 παράγραφος 3 και το άρθρο 4,

[4] ΕΕ L 166 της 1.7.1999, σ. 1.

την έκθεση της κριτικής επιτροπής, του Απριλίου 2004, που υποβλήθηκε στην Επιτροπή, το Ευρωπαϊκό Κοινοβούλιο και το Συμβούλιο σύμφωνα με το άρθρο 2 παράγραφος 2 της απόφασης 1419/1999/EΚ,

τη σύσταση της Επιτροπής της ----------------- 2004,

ΑΠΟΦΑΣΙΖΕΙ:

Άρθρο 1

Το Λουξεμβούργο ορίζεται «Πολιτιστική πρωτεύουσα της Ευρώπης 2007» σύμφωνα με το άρθρο 2 παράγραφος 1 της απόφασης 1419/1999/EΚ.

Άρθρο 2

Το Σιμπίου ορίζεται «Πολιτιστική πρωτεύουσα της Ευρώπης 2007» σύμφωνα με το άρθρο 4 της απόφασης 1419/1999/EΚ..

Άρθρο 3

Και οι δύο ορισθείσες πόλεις λαμβάνουν τα αναγκαία μέτρα για να εξασφαλίσουν την αποτελεσματική εφαρμογή των άρθρων 1 και 5 της απόφασης 1419/1999/EΚ.

Βρυξέλλες,

Για το Συμβούλιο

Ο Πρόεδρος